وراك يا ترف القدم ما تسلّم
كّنك بمردود التحيات شحّيت
عساك مانته للهجر بمتعلم
وعساك لهروج الشماميت ما صغيت
كانك لدقات الوشاة متولّ
متبي تخطيبي ولو كان ما اخطيت
يا صاحبي خل الطريق المظّلم
وامش الطريق الّي مثل موضي اللّيت
حتى المودّه حصنها ما يثلّم
لو لغّموه اهل الردا بالدناميت
وسلّم على صاحبك لو ما تكلم
وانا فهمه لو ما تكلمت واوميت
العين بالسر المخبأ تعلّم
ليا أطرقت بالسود المظاليل وغضيت
وانا على سرك حصانٍ مبلّم
ما كّنها شافت عيوني ولا وحيت
وكانك من اللّوعات مثلي تألّم
لا تقطع اسباب الرجا عقب ما أرهيت
وانا ابك حتّى فالمنام اتحلّم
حسيت بالهجران منك وتجافيت
ولو للهوى يا زين قاضٍ معلّم
من يوم في طيشك وغيك تماديت
طرشت يمهّ من جفاك اتظلّم
لين اخبره باللّي بصاحبك سويت